PMIndiaData/PMIndiaSum huggingface dataset:
ଭାରତ ଓ ବିଶ୍ୱ ସ୍ୱାସ୍ଥ୍ୟ ସଂଗଠନ ମଧ୍ୟରେ ବୁଝାମଣା ନେଇ କ୍ୟାବିନେଟକୁ ଅବଗତ କରାଗଲ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଭାରତ ଏବଂ ବିଶ୍ୱ ସ୍ୱାସ୍ଥ୍ୟ ସଂଗଠନ ମଧ୍ୟରେ ସ୍ୱାକ୍ଷରିତ ବୁଝାମଣାପତ୍ରକୁ ଅନୁମୋଦନ କରିଛନ୍ତି । ବିଶ୍ୱ ସ୍ୱାସ୍ଥ୍ୟ ସଂଗଠନର ପ୍ରତିନିଧି ଭାବେ କାର୍ଯ୍ୟରତ ଏବଂ ଭାରତରେ କଂଟ୍ରି କାର୍ଯ୍ୟାଳୟ ମାଧ୍ୟମରେ କାର୍ଯ୍ୟ କରୁଥିବା ଦକ୍ଷିଣପୂର୍ବ ଏସିଆ କ୍ଷେତ୍ର କାର୍ଯ୍ୟାଳୟ ପକ୍ଷରୁ ଭାରତ ସହିତ ଏହି ବୁଝାମଣା କରାଯାଇଥିଲା । ବୁଝାମଣାପତ୍ର ନୂଆଦିଲ୍ଲୀଠାରେ 13 ମାର୍ଚ୍ଚ, 2018ରେ ସ୍ୱାକ୍ଷରିତ ହୋଇଥିଲା । ଦ୍ୱିପାକ୍ଷିକ ବୁଝାମଣା ଭାରତ ଏବଂ ବିଶ୍ୱ ସ୍ୱାସ୍ଥ୍ୟ ସଂଗଠନ ମଧ୍ୟରେ ସହଯୋଗକୁ ପ୍ରୋତ୍ସାହନ ଦେବ । ଏହାଦ୍ୱାରା ଭାରତର ଲୋକମାନଙ୍କ ସାର୍ବଜନୀନ ସ୍ୱାସ୍ଥ୍ୟର ସ୍ଥିତି ସୁଧାରିବାରେ ସହାୟତା ମିଳିପାରିବ ।
ପ୍ରଧାନମନ୍ତ୍ରୀଙ୍କୁ ସାକ୍ଷାତ କଲେ ବ୍ରିଟେନର ଆନ୍ତର୍ଜାତିକ ବିକାଶ ରାଜ୍ୟ ସଚିବ ପ୍ରୀତି ପଟେଲ

ବ୍ରିଟେନର ଆନ୍ତର୍ଜାତିକ ବିକାଶ ବିଭାଗ ରାଜ୍ୟ ସଚିବ ସୁଶ୍ରୀ ପ୍ରୀତି ପଟେଲ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ସହିତ ସାକ୍ଷାତ କରିଛନ୍ତି । ସୁଶ୍ରୀ ପଟେଲ ଆନ୍ତର୍ଜାତିକ ବିକାଶ ରାଜ୍ୟ ସଚିବ ଭାବେ ଅବସ୍ଥାପିତ ହୋଇଥିବାରୁ ପ୍ରଧାନମନ୍ତ୍ରୀ ତାଙ୍କୁ ଅଭିନନ୍ଦନ ଜଣାଇଥିଲେ । ସୁଶ୍ରୀ ପଟେଲ ପୂର୍ବରୁ ବିଭିନ୍ନ ପଦବୀର ଦାୟିତ୍ୱ ନିର୍ବାହ କରି ଅନେକ ଥର ଭାରତ ଗସ୍ତରେ ଆସିଛନ୍ତି ଏବଂ ଭାରତ ସହିତ ତାଙ୍କର ଦୀର୍ଘ ସମ୍ପର୍କ ରହିଆସିଥିବା କଥା ପ୍ରଧାନମନ୍ତ୍ରୀ ସ୍ମରଣ କରାଇଥିଲେ । ଗତ ବର୍ଷ ନଭେମ୍ବର ମାସରେ ପ୍ରଧାନମନ୍ତ୍ରୀ ତାଙ୍କର ସଫଳ ବ୍ରିଟେନ ଗସ୍ତ ସଂପର୍କରେ ସ୍ମରଣ କରିଥିଲେ ଏବଂ ଗସ୍ତ ପରବର୍ତ୍ତୀ କାଳରେ ନିଆଯାଇଥିବା ପଦକ୍ଷେପକୁ ପ୍ରଶଂସା କରିଥିଲେ । ସୁଶ୍ରୀ ପଟେଲ ଭାରତରେ ତାଙ୍କ ଆନ୍ତର୍ଜାତିକ ବିକାଶ ବିଭାଗର ଭବିଷ୍ୟତ ଯୋଜନାଗୁଡିକ ବିଷୟରେ ପ୍ରଧାନମନ୍ତ୍ରୀଙ୍କୁ ଅବଗତ କରାଇଥିଲେ । ସୁଶ୍ରୀ ପଟେଲ କୌଶଳ ବିକାଶ, ଭିତ୍ତିଭୂମି ପାଇଁ ଅର୍ଥଯୋଗାଣ, ନବସୃଜନ, ଶକ୍ତି ଏବଂ ବାଣିଜ୍ୟ କ୍ଷେତ୍ରରେ ଦ୍ଵିପାକ୍ଷିକ ସହଯୋଗ ବୃଦ୍ଧି ବିଷୟରେ ଶ୍ରୀ ମୋଦୀଙ୍କ ସହ ଆଲୋଚନା କରିଥିଲେ ।
ପ୍ରଧାନମନ୍ତ୍ରୀ ଦାଦ୍ରା ଓ ନଗର ହାବେଳୀରେ ସରକାରୀ ପ୍ରକଳ୍ପ ସମୂହକୁ କଲେ ଉଦ୍ଘାଟନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଦାଦ୍ରା ଓ ନଗର ହାବେଳୀର ସିଲଭାସାଠାରେ ବିଭିନ୍ନ ସରକାରୀ ପ୍ରକଳ୍ପର ଶୁଭାରମ୍ଭ କରିଛନ୍ତି । ଏଥିମଧ୍ୟରେ ରହିଛି ସରକାରୀ କୋଠା, ସୌର ପ୍ରକଳ୍ପ, ଜନ ଔଷଧୀ କେନ୍ଦ୍ର ଏବଂ ପାସପୋର୍ଟ ସେବା କେନ୍ଦ୍ର । ଏହି ଅବସରରେ ପ୍ରଧାନମନ୍ତ୍ରୀ ଦିବ୍ୟାଙ୍ଗମାନଙ୍କୁ ସାହାଯ୍ୟ ଏବଂ ସହାୟତା ଉପକରଣ ତଥା ସରକାରୀ ଯୋଜନାର ବିଭିନ୍ନ ସୁବିଧା ପ୍ରଦାନ କରିଥିଲେ । ଏହି ଉପଲକ୍ଷେ ଆୟୋଜିତ ସମାବେଶରେ ପ୍ରଧାନମନ୍ତ୍ରୀ କହିଥିଲେ ଯେ, ସେ ପ୍ରଧାନମନ୍ତ୍ରୀ ହିସାବରେ ଦାଦ୍ରା ଓ ନଗର ହାବେଳୀକୁ ପ୍ରଥମ କରି ଆସିଛନ୍ତି, ଯଦିଓ ସେ ପୂର୍ବରୁ ଅନେକ ବାର ଏଠାକୁ ଆସିଥିଲେ । ସେ ଦାୟିତ୍ଵ ଗ୍ରହଣ କରିବା ପରେ ଦାଦ୍ରା ଓ ନଗର ହାବେଳୀରେ ବିଭିନ୍ନ ସରକାରୀ ଯୋଜନାର ପ୍ରଭାବ ନେଇ ରିପୋର୍ଟ ମାଗିଥିଲେ । ତା’ଉପରେ ଆଧାର କରି ଆବଶ୍ୟକ ପଦକ୍ଷେପମାନ କେନ୍ଦ୍ର ସରକାରଙ୍କ ପକ୍ଷରୁ ଗ୍ରହଣ କରାଯାଉଛି । କଲ୍ୟାଣକାରୀ ଯୋଜନାଗୁଡିକ ସମ୍ପର୍କରେ ସୂଚନା ଦେଇ ପ୍ରଧାନମନ୍ତ୍ରୀ କହିଥିଲେ ଯେ, ପ୍ରତ୍ୟେକ ଭାରତୀୟଙ୍କ ପାଇଁ ଖଣ୍ଡିଏ ଘର ଦରକାର । ଗତ ଏକ ବର୍ଷରୁ କମ ସମୟ ମଧ୍ୟରେ ପ୍ରଧାନମନ୍ତ୍ରୀ ଉଜ୍ଜ୍ଵଳା ଯୋଜନା ଅଧୀନରେ ଦୁଇ କୋଟିରୁ ଅଧିକ ଗରିବ ଲୋକଙ୍କୁ ଏଲପିଜି ସଂଯୋଗ ପ୍ରଦାନ କରାଯାଇ ସାରିଲାଣି । ପ୍ରଧାନମନ୍ତ୍ରୀ କହିଥିଲେ ଯେ, ଗରିବ ଓ ମଧ୍ୟବିତ୍ତଙ୍କ ଅଧିକାରକୁ ଲୁଣ୍ଠିତ ହେବାକୁ ଦେବେ ନାହିଁ । ଭ୍ରଷ୍ଟାଚାରର ବିଲୋପ ପାଇଁ ଜନସାଧାରଣ ଭୀମ ଆପ ଡାଉନଲୋଡ କରି ବେନଗଦୀ କାରବାର କରିପାରିବେ ବୋଲି ସେ କହିଥିଲେ ।
ଇଣ୍ଡିଆ ପୋଷ୍ଟ ପେମେଣ୍ଟେସ୍ ବ୍ୟାଙ୍କ ଗଠନ ସଂକ୍ରାନ୍ତ ସଂଶୋଧିକ ଖର୍ଚ୍ଚ ଅଟକଳକୁ କ୍ୟାବିନେଟର ଅନୁମୋଦନ

ନୂଆଦିଲ୍ଲୀ, ୨୭ା୪(ପିଆଇବି): ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଇଣ୍ଡିଆ ପୋଷ୍ଟ ପେମେଣ୍ଟେସ୍ ବ୍ୟାଙ୍କ (ଆଇପିପିବି)ପ୍ରତିଷ୍ଠା ସଂକ୍ରାନ୍ତ ପ୍ରକଳ୍ପ ବ୍ୟୟ ଅଟକଳକୁ ସଂଶୋଧିତ କରାଯାଇଛି । ଏବେ ଏହି ପ୍ରକଳ୍ପର ଖର୍ଚ୍ଚ ୧୪୩୫ କୋଟିରୁ ୨୨୫୫ କୋଟି ଟଙ୍କାକୁ ବୃଦ୍ଧି ପାଇଛି । ଏହି ପ୍ରକଳ୍ପ ପାଇଁ ଇକ୍ୟୁଇଟି ନିବେଶକୁ ପ୍ରୋତ୍ସାହିତ କରିବା ନିମନ୍ତେ ଯେଉଁ ନିୟାମକ ବ୍ୟବସ୍ଥା ରହିଛି ତାହାକୁ ପୂରଣ କରିବା ପାଇଁ ବ୍ୟୟ ଅଟକଳ ବୁଦ୍ଧିର ଆବଶ୍ୟକତା ରହିଥିଲା । ଆଜି କ୍ୟାବିନେଟ ବୈଠକରେ ମଧ୍ୟ ଟେକ୍ନୋଲୋଜିର ବିକାଶ ଓ ନିୟାମକ ଆବଶ୍ୟକତା ପୂରଣ ପାଇଁ ଏହି ପ୍ରକଳ୍ପରେ ୫୦୦କୋଟି ଟଙ୍କା ପର୍ଯ୍ୟନ୍ତ ନିବେଶ ସୁଯୋଗ ସୃଷ୍ଟିକୁ ନୀତିଗତ ମଞ୍ଜୁରି ପ୍ରଦାନ କରାଯାଇଛି । ଏହି ପ୍ରକଳ୍ପର ମୁଖ୍ୟ ଉଦ୍ଦେଶ୍ୟ ହେଲା ଦେଶର ସାଧାରଣ ଜନତାଙ୍କ ପାଇଁ ଏକ ସହଜ, ସୁଗ. ବିଶ୍ୱାସଯୋଗ୍ୟ ଓ ସ୍ୱଳ୍ପ ବ୍ୟୟର ବ୍ୟାଙ୍କ ବ୍ୟବସ୍ଥା ସୃଷ୍ଟି କରିବ । ବ୍ୟାଙ୍କ ସେବା ନ ଥିବା ଦେଶର ଅଗମ୍ୟ, ଅପହଞ୍ଚ ଓ ଅନୁନ୍ନତ ଅଂଞ୍ଚଳରେ ଲୋକଙ୍କୁ ସେମାନଙ୍କ ଘରପାଖରେ ସହଜରେ ବ୍ୟାଙ୍କ ସେବା ଓ ଆର୍ଥିକ କାରବାର ସୁବିଧା ଯୋଗାଇ ସେମାନଙ୍କୁ ଆର୍ଥିକ ଦୃଷ୍ଟିରୁ ସମାବେଶୀ କରିବାକୁ ସରକାର ଯେଉଁ ଲକ୍ଷ୍ୟ ରଖିଛନ୍ତି ଇଣ୍ଡିଆ ପୋଷ୍ଟ ପେମେଣ୍ଟସ୍ ବ୍ୟାଙ୍କ ତାହାର ଏକ ପ୍ରମୁଖ ଅଂଶ । ଏହି ପ୍ରକଳ୍ପ ମଧ୍ୟ ଭାରତ ସରକାରଙ୍କ “ସ୍ୱଳ୍ପ ନଗଦ” (ଲେସ୍ କ୍ୟାସ୍‌) ଅର୍ଥନୀତି ଲକ୍ଷ୍ୟକୁ ପୂରଣ କରିବା ସହିତ ଉଭୟ ଅର୍ଥନୀତିକ ଅଭିବୃଦ୍ଧି ଓ ଆର୍ଥିକ ସମାବେଶୀକରଣ ପ୍ରୟାସକୁ ସାକାର କରିବାରେ ସହାୟକ ହେବ । ୨୦୧୮ ସେପ୍ଟେମ୍ବର ପହିଲାରେ ଭାରତରେ ଇଣ୍ଡିଆ ପୋଷ୍ଟ ପେମେଣ୍ଟସ୍ ବ୍ୟାଙ୍କ ଆରମ୍ଭ ହୋଇଥିଲା । ଏଥିରେ ୬୫୦ଶାଖା ଓ ନିୟନ୍ତ୍ରଣ ଅଫିସ ଖୋଲାଯାଇଥିଲା । ଆଇପିପିବି ବ୍ୟବସ୍ଥାରେ ଦେଶର ୧. ୩୬ ଲକ୍ଷ ଡାକଘର ଲୋକଙ୍କୁ ଏବେ ବ୍ୟାଙ୍କ ସେବା ଯୋଗାଇ ଦେଉଛନ୍ତି । ଏଥିରେ ପ୍ରାୟ ୧. ୮୯ ଲକ୍ଷ ପୋଷ୍ଟମ୍ୟାନ ଓ ଗ୍ରାମୀଣ ଡାକସେବକ ସ୍କାର୍ଟଫୋନ ଓ ବାୟୋମେଟ୍ରିକ ଡିଭାଇସ୍ ମାଧ୍ୟମରେ ଲୋକଙ୍କୁ ଘର ପାଖରେ ବ୍ୟାଙ୍କ ସେବା ଯୋଗାଇ ଦେଉଛନ୍ତି । ଆଇପିପିବି ଆରମ୍ଭ ହେବା ପରଠାରୁ ୫. ୨୫କୋଟିରୁ ଅଧିକ ଆକାଉଣ୍ଟ ଖୋଲିଛି ଏବଂ ଏହା ମାଧ୍ୟମରେ ୫୨କୋଟି କାରବାର ହୋଇଛି । କାରବାର ହୋଇଥିବା ମୋଟ ଅର୍ଥ ପରିମାଣ ୧. ୬୧, ୮୧୧ କୋଟି ଟଙ୍କା। ସମ୍ପୃକ୍ତ ପାଞ୍ଚ କୋଟି ଆକାଉଣ୍ଟ ମଧ୍ୟରୁ ୭୭ ଶତାଂଶ ଗ୍ରାମାଞ୍ଚଳରେ ଖୋଲିଛି । ଆହୁରି ମଧ୍ୟ ଗ୍ରାହକମାନଙ୍କ ମଧ୍ୟରେ ୪୮ଶତାଂଶ ମହିଳା ଯେଉଁମାନେ ମୋଟ ପ୍ରାୟ ୧୦୦୦କୋଟି ଟଙ୍କା ଜମା ରଖିଛନ୍ତି । ପ୍ରାୟ ୪୦ ଲକ୍ଷ ମହିଳା ଗ୍ରାହକ ଡିବିଟି ବ୍ୟବସ୍ଥାରେ ସରକାରଙ୍କ ଦ୍ୱାରା ଯୋଗାଇ ଦିଆଯାଉଥିବା ଲାଭ ଓ ଆର୍ଥିକ ସହାୟତା ପାଉଛନ୍ତି । ସେ ବାବଦ ମୋଟ ପ୍ରାମୟ ୨୫୦୦କୋଟି ଟଙ୍କା ସିଧାସଳଖ ସେମାନଙ୍କ ଆକାଉଣ୍ଟକୁ ଯାଉଛି । ଏହା ବ୍ୟତୀତ ଏହି ବ୍ୟବସ୍ଥାରେ ୭.୮ ଲକ୍ଷରୁ ଅଧିକ ସ୍କୁଲପିଲାଙ୍କ ଆକାଉଣ୍ଟ ଖୋଲାଯାଇଛି । ଦେଶର ଆକାଂକ୍ଷୀ ଜିଲ୍ଲାଗୁଡିକରେ ଆଇପିପିବି ପ୍ରାୟ ୯୫.୭୧ କୋଟି ଆକାଉଣ୍ଟ ଖୋଲିଛି । ଏହା ମାଧ୍ୟମରେ ମୋଟ ୧୯,୪୮୭ କୋଟି ଟଙ୍କାର କାରବାର ୬୯୨ଥର ହୋଇଛି । ସେହିଭଳି ବାମ ଉଗ୍ରପନ୍ଥୀ ପ୍ରଭାବିତ ଜିଲ୍ଲାଗୁଡିକରେ ୬୭.୨୦ ଲକ୍ଷ ଆକାଉଣ୍ଟ ଖୋଲାଯାଇ ୧୩,୪୦୦ କୋଟିି ଟଙ୍କା କାରବାର ହୋଇଛି । ଏବେ ଏହି ଆଇପିପିବି ବ୍ୟବସ୍ଥାରେ ମୋଟ ଖର୍ଚ୍ଚ ୮୨୦ କୋଟି ଟଙ୍କାରେ ପହଞ୍ଚିଛି । ଆଜିର କ୍ୟାବିନେଟ ନିଷ୍ପତ୍ତି ଫଳରେ ଇଣ୍ଡିଆ ପୋଷ୍ଟ ପେମେଣ୍ଟସ୍ ବ୍ୟାଙ୍କ ଡାକବିଭାଗର ଦାୟିତ୍ୱ ଓ କାର୍ଯ୍ୟ ବଢାଇବା ସହିତ ଦେଶର ଆର୍ଥିକ ସମାବେଶୀ ପ୍ରକ୍ରିୟାକୁ ବଢାଇବାରେ ସହାୟକ ହେବ ।
ନାଗୌର, ରାଜସ୍ଥାନ ସଡକ ଦୁର୍ଘଟଣା ମୃତକଙ୍କ ପାଇଁ ପ୍ରଧାନମନ୍ତ୍ରୀଙ୍କ ଦୁଃଖ ବ୍ୟକ୍ତ

ନାଗୌର, ରାଜସ୍ଥାନ ସଡକ ଦୁର୍ଘଟଣା ମୃତକଙ୍କ ପାଇଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦୁଃଖ ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ପକ୍ଷରୁ ଟ୍ୱିଟ କରାଯାଇଛି; “ରାଜସ୍ଥାନର ନାଗୌର ଠାରେ ହୋଇଥିବା ମର୍ମନ୍ତୁଦ ଦୁର୍ଘଟଣା ବେଶ ଦୁଃଖଦ । ଦୁର୍ଘଟଣାରେ ପ୍ରାଣ ହରାଇଥିବା ବ୍ୟକ୍ତିଙ୍କ ପରିବାରକୁ ସମବେଦନା ଜଣାଉଛି । ଆହତମାନଙ୍କ ଦ୍ରୁତ ଆରୋଗ୍ୟ କାମନା କରୁଛି । ପିଏମ@ନରେନ୍ଦ୍ର ମୋଦୀ ।”
ଜାପାନର ପୂର୍ବତନ ପ୍ରଧାନମନ୍ତ୍ରୀ ସିଞ୍ଜୋ ଆବେଙ୍କ ରାଷ୍ଟ୍ରୀୟ ଅନ୍ତିମ ସଂସ୍କାରରେ ଯୋଗ ଦେଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଟୋକିଓର ନିପନ୍ ବୁଡୋକାନରେ ଜାପାନର ପୂର୍ବତନ ପ୍ରଧାନମନ୍ତ୍ରୀ ସିଞ୍ଜୋ ଆବେଙ୍କ ରାଷ୍ଟ୍ରୀୟ ଅନ୍ତିମ ସଂସ୍କାରରେ ଯୋଗ ଦେଇଥିଲେ । ୨୦ ରୁ ଅଧିକ ରାଷ୍ଟ୍ର / ସରକାର ମୁଖ୍ୟଙ୍କ ସମେତ ୧୦୦ ରୁ ଅଧିକ ଦେଶର ପ୍ରତିନିଧୀ ରାଷ୍ଟ୍ରୀୟ ଅନ୍ତିମ ସଂସ୍କାରରେ ଅଂଶଗ୍ରହଣ କରିଥିଲେ । ପ୍ରଧାନମନ୍ତ୍ରୀ ପୂର୍ବତନ ପ୍ରଧାନମନ୍ତ୍ରୀ ଆବେଙ୍କ ସ୍ମୃତିକୁ ସମ୍ମାନ ଜଣାଇଥିଲେ, ଯାହାଙ୍କୁ ସିଏ ନିଜର ଜଣେ ପ୍ରିୟ ବନ୍ଧୁ ଏବଂ ଭାରତ–ଜାପାନ ସହଭାଗୀତାର ମହାନ ଚାମ୍ପିଅନ୍ ଭାବରେ ବିବେଚନା କରିଥିଲେ । ରାଷ୍ଟ୍ରୀୟ ଅନ୍ତିମ ସଂସ୍କାର ପରେ ପ୍ରଧାନମନ୍ତ୍ରୀ ଆକାସାକା ପ୍ରାସାଦରେ ସ୍ୱର୍ଗତ ପ୍ରଧାନମନ୍ତ୍ରୀ ଆବେଙ୍କ ପତ୍ନୀ ଶ୍ରୀମତୀ ଅକି ଆବେଙ୍କ ସହ ଏକ ବ୍ୟକ୍ତିଗତ ବୈଠକ କରିଥିଲେ । ପ୍ରଧାନମନ୍ତ୍ରୀ ମୋଦୀ ଶ୍ରୀମତୀ ଆବେଙ୍କୁ ତାଙ୍କ ହୃଦୟରୁ ସମବେଦନା ଜଣାଇଥିଲେ । ଭାରତ–ଜାପାନ ସମ୍ପର୍କକୁ ନୂତନ ଶିଖରକୁ ଆଣିବାରେ ଦେଇଥିବା ମହତ୍ୱପୂର୍ଣ୍ଣ ଅବଦାନ ପାଇଁ ସେ ତାଙ୍କର ପ୍ରିୟ ବନ୍ଧୁ ଏବଂ ପୂର୍ବତନ ପ୍ରଧାନମନ୍ତ୍ରୀ ଆବେଙ୍କୁ ମନେ ପକାଇଥିଲେ । ଏହାପରେ ପ୍ରଧାନମନ୍ତ୍ରୀ ନିଜର ସମବେଦନା ଜଣାଇବା ସହିତ ପ୍ରଧାନମନ୍ତ୍ରୀ କିଶିଦାଙ୍କ ସହ ଏକ ସଂକ୍ଷିପ୍ତ ଆଲୋଚନା କରିଥିଲେ ।
ପ୍ରିୟ ରଞ୍ଜନ ଦାସମୁନସୀଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପୂର୍ବତନ କେନ୍ଦ୍ର ମନ୍ତ୍ରୀ ଶ୍ରୀ ପ୍ରିୟ ରଞ୍ଜନ ଦାସମୁନସୀଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ପ୍ରକାଶ କରିଛନ୍ତି । “ଶ୍ରୀ ପ୍ରିୟ ରଞ୍ଜନ ଦାସମୁନସୀ ନିଜର ସମୃଦ୍ଧ ରାଜନୈତିକ ଓ ପ୍ରଶାସନିକ ଅନୁଭୂତି ବଳରେ ଜଣେ ଲୋକପ୍ରିୟ ନେତା ଥିଲେ । ଭାରତରେ ଫୁଟବଲ ଖେଳର ପ୍ରସାର ଦିଗରେ ସେ ଉଲ୍ଲେଖନୀୟ କାର୍ଯ୍ୟ କରିଛନ୍ତି । ତାଙ୍କ ମୃତ୍ୟୁରେ ମୁଁ ଖୁବ ବ୍ୟଥିତ । ଦୀପା ଦାସମୁନସୀ ଏବଂ ତାଙ୍କ ପରିବାରଜନ ତଥା ସମର୍ଥକମାନଙ୍କ ପ୍ରତି ମୋର ସମବେଦନା,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଓଡିଶା ଡାକ୍ତରଖାନା ଅଗ୍ନି ଦୁର୍ଘଟଣାରେ ପ୍ରାଣହାନୀ ପାଇଁ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଓଡ଼ିଶାର ଏକ ଡାକ୍ତରଖାନାରେ ନିଆଁ ଲାଗିଯିବା ଫଳରେ ଘଟିଥିବା ଜୀବନହାନି ପାଇଁ ଗଭୀର ଶୋକ ଏବଂ ଦୁଃଖ ପ୍ରକାଶ କରିଛନ୍ତି । ଏହି ଦୁର୍ଘଟଣାରେ ସମସ୍ତ ଆହତ ଏବଂ ପ୍ରଭାବିତଙ୍କୁ କେନ୍ଦ୍ର ସରକାର ସମସ୍ତ ପ୍ରକାର ସାହାଯ୍ୟ ସହଯୋଗ ଯୋଗାଇ ଦେବେ ବୋଲି ପ୍ରଧାନମନ୍ତ୍ରୀ କହିଛନ୍ତି । “ଓଡ଼ିଶାର ଡାକ୍ତରଖାନାରେ ଘଟିଥିବା ଏହି ଦୁଃଖଦ ଦୁର୍ଘଟଣାରେ ଜୀବନହାନୀ ପାଇଁ ମୁଁ ଅତ୍ୟନ୍ତ ମର୍ମାହତ । ଏହି ମର୍ମନ୍ତୁଦ ଦୁର୍ଘଟଣା ସମସ୍ତଙ୍କୁ ସ୍ତବ୍ଧ କରିଦେଇଛି । ଶୋକ ସନ୍ତପ୍ତ ପରିବାରବର୍ଗଙ୍କ ପ୍ରତି ମୋର ସମବେଦନା । ସମସ୍ତ ଆହତଙ୍କୁ ଏମ୍ସକୁ ସ୍ତାନାନ୍ତରିତ କରି ଚିକିତ୍ସା ବ୍ୟବସ୍ଥା କରିବା ପାଇଁ ମନ୍ତ୍ରୀ ଜେ.ପି. ନଡ୍ଡାଙ୍କୁ ନିର୍ଦ୍ଦେଶ ଦିଆଯାଇଛି । ସମସ୍ତ ଆହତ ବ୍ୟକ୍ତିମାନଙ୍କର ଆଶୁ ଆରୋଗ୍ୟ କାମନା କରୁଛି । ସମସ୍ତ ଆହତ ଏବଂ ପ୍ରଭାବିତଙ୍କୁ ଆବଶ୍ୟକ ସାହାଯ୍ୟ ସହଯୋଗ ପ୍ରଦାନ କରିବା ପାଇଁ ମନ୍ତ୍ରୀ ଧର୍ମେନ୍ଦ୍ର ପ୍ରଧାନଙ୍କୁ ନିର୍ଦ୍ଦେଶ ଦିଆଯାଇଛି । ଓଡ଼ିଶାର ଡାକ୍ତରଖାନାରେ ହୋଇଥିବା ଏହି ଦୁଃଖଦ ଏବଂ ଯନ୍ତ୍ରଣାଦାୟକ ଘଟଣା ବିଷୟରେ ମୁଖ୍ୟମନ୍ତ୍ରୀ ନବୀନ ପଟନାୟକଙ୍କ ସହିତ ଆଲୋଚନା କରିଛି ଏବଂ କେନ୍ଦ୍ର ସରକାର ସମସ୍ତ ପ୍ରକାର ସାହାଯ୍ୟ ଯୋଗାଇଦେବେ ବୋଲି ଆଶ୍ଵାସନା ଦେଇଥିବା” କଥା ପ୍ରଧାନମନ୍ତ୍ରୀ କହିଛନ୍ତି ।
ସଂସଦର ବଜେଟ୍‌ ଅଧିବେଶନ ପୂର୍ବରୁ  ଗଣମାଧ୍ୟମକୁ ପ୍ରଧାନମନ୍ତ୍ରୀଙ୍କ ବକ୍ତବ୍ୟ

ନମସ୍କାର ବନ୍ଧୁଗଣ, ଆଜି ବଜେଟ୍‌ ଅଧିବେଶନ ଆରମ୍ଭ ହେଉଛି। ମୁଁ ସମସ୍ତଙ୍କୁ ଏବଂ ସାରା ଦେଶର ସମସ୍ତ ଆଦରଣୀୟ ସାଂସଦମାନଙ୍କୁ ଏ ବଜେଟ୍‌ ଅଧିବେଶନରେ ସ୍ଵାଗତ କରୁଛି। ବର୍ତ୍ତମାନର ବିଶ୍ୱ ପରିସ୍ଥିତିରେ ଭାରତ ପାଇଁ ବ୍ୟାପକ ସୁଯୋଗ ରହିଛି। ଏହି ବଜେଟ୍‌ ଅଧିବେଶନରେ କେବଳ ଭାରତର ଆର୍ଥିକ ପ୍ରଗତି ନୁହେଁ, ଭାରତର ଟିକାକରଣ ଅଭିଯାନ ପ୍ରସଙ୍ଗ ଉପସ୍ଥାପିତ ହେବ। ଭାରତ ନିଜସ୍ଵ ଟିକା ବିକଶିତ କରି ସାରା ବିଶ୍ୱରେ ଏକ ବିଶ୍ୱାସ ସୃଷ୍ଟି କରିଛି। ଏ ବଜେଟ୍‌ ଅଧିବେଶନରେ ଆମେ ସାଂସଦମାନେ କରୁଥିବା ଆଲୋଚନା, ବିତର୍କର ପ୍ରସଙ୍ଗ, ଖୋଲା ମନରେ ହୋଇଥିବା ଚର୍ଚ୍ଚା, ବିଶ୍ୱସ୍ତରୀୟ ପ୍ରଭାବର ଏକ ଗୁରୁତ୍ୱପୂର୍ଣ୍ଣ ଅବସର ହୋଇପାରିବ। ମୁଁ ଆଶା କରୁଛି ଯେ ସମସ୍ତେ ଆଦରଣୀୟ ସାଂସଦ, ସମସ୍ତ ରାଜନୈତିକ ଦଳ ଖୋଲା ମନରେ, ଉନ୍ନତ ବିତର୍କ ମାଧ୍ୟମରେ ଦେଶକୁ ବିକାଶ ମାର୍ଗରେ ନେଇଯିବା ଏବଂ ପ୍ରଗତିକୁ ତ୍ୱରାନ୍ୱିତ କରିବାରେ ବିଶେଷ ସହାୟକ ହୋଇପାରିବେ। ଏହା ସତ୍ୟ ଯେ ବାରମ୍ବାର ନିର୍ବାଚନ କାରଣରୁ ଅଧିବେଶନ ପ୍ରଭାବିତ ହେଉଛି, ଆଲୋଚନା ମଧ୍ୟ ପ୍ରଭାବିତ ହେଉଛି। କିନ୍ତୁ ମୁଁ ସମସ୍ତ ଆଦରଣୀୟ ସାଂସଦମାନଙ୍କୁ ନିବେଦନ କରୁଛି ଯେ ସେମାନେ ଏହି ବଜେଟ୍‌ ଅଧିବେଶନର ସଫଳତା ପାଇଁ ଯୋଗଦାନ ଦିଅନ୍ତୁ। ନିର୍ବାଚନ ନିଜର ଏକ ନିର୍ଦ୍ଦିଷ୍ଟ ପ୍ରକ୍ରିୟାରେ ଅନୁଷ୍ଠିତ ହେବ। କିନ୍ତୁ ଏହି ବଜେଟ୍‌ ଅଧିବେଶନରେ, ଆମେ ସଂସଦରେ ଏକ ପ୍ରକାର ସାରା ବର୍ଷ ପାଇଁ ଖସଡ଼ା ତିଆରି କରିବା। ସେଥିପାଇଁ ଏହି ଅଧିବେଶନ ଅତ୍ୟନ୍ତ ମହତ୍ୱପୂର୍ଣ୍ଣ। ଆମେ ସମ୍ପୂର୍ଣ୍ଣ ପ୍ରତିବଦ୍ଧତା ସହିତ ଏହି ବଜେଟ୍‌ ଅଧିବେଶନ ଯେପରି ଅଧିକ ଫଳପ୍ରଦ ହୋଇପାରିବ ସେଥିପ୍ରତି ଧ୍ୟାନ ଦେବା। ଆଗାମୀ ବର୍ଷରେ ଦେଶକୁ ନୂଆ ଆର୍ଥିକ ଉଚ୍ଚତାକୁ ନେବା ଲାଗି ଏହା କିପରି ଏକ ବଡ଼ ଅବସର ହେବ ସେଥିପାଇଁ ଆମେ ସମସ୍ତେ ଚେଷ୍ଟା କରିବା। ଏହି ଅଧିବେଶନରେ ମୁକ୍ତ, ମନଯୋଗ ସହକାରେ ଆଲୋଚନା ହେଉ, ମାନବୀୟ ସମ୍ବେଦନଶୀଳତା ସହିତ ଭଲ ଉଦ୍ଦେଶ୍ୟ ନେଇ ବିତର୍କ ହେଉ ବୋଲି ମୁଁ ଆଶା କରୁଛି। ଆପଣମାନଙ୍କୁ ଅନେକ ଅନେକ ଧନ୍ୟବାଦ।
ମହାରାଷ୍ଟ୍ର ଦିବସ ଅବସରରେ  ମହାରାଷ୍ଟ୍ରର ଲୋକଙ୍କୁ ଶୁଭେଚ୍ଛା ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମହାରାଷ୍ଟ୍ର ଦିବସ ଅବସରରେରେ ମହାରାଷ୍ଟ୍ରବାସୀଙ୍କୁ ଶୁଭେଚ୍ଛା ଜଣାଇଛନ୍ତି ଏବଂ ମହାରାଷ୍ଟ୍ରବାସୀଙ୍କ ସମୃଦ୍ଧତା ପାଇଁ ପ୍ରାର୍ଥନା କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ମହାରାଷ୍ଟ୍ର ଦିବସ ଅବସରରେ ମହାରାଷ୍ଟ୍ରବାସୀଙ୍କୁ ଶୁଭେଚ୍ଛା । ଏହି ରାଜ୍ୟ ଦେଶର ପ୍ରଗତିରେ ମହତ୍ୱପୂର୍ଣ୍ଣ ଯୋଗଦାନ ଦେଇଛି । ରାଜ୍ୟର ଲୋକମାନେ ବିଭିନ୍ନ କ୍ଷେତ୍ରରେ ଉତ୍କୃଷ୍ଟତା ପ୍ରତିପାଦନ କରିଛନ୍ତି । ମହରାଷ୍ଟ୍ରର ଲୋକଙ୍କ ସମୃଦ୍ଧି ପାଇଁ ମୁଁ ପ୍ରାର୍ଥନା କରୁଛି ।”
ଭୁଟାନର ମହାମହିମ ରାଜା ଜିଗମେ ଖେସର ନାମଗେଲ ୱାଙ୍ଗଚୁକଙ୍କ ସହ ସାକ୍ଷାତ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଭୁଟାନର ମହାମହିମ ରାଜା ଜିଗମେ ଖେସର ନାମଗେଲ ୱାଙ୍ଗଚୁକଙ୍କ ସହ ସାକ୍ଷାତ କରିଛନ୍ତି । ଉଭୟ ମାନ୍ୟଗଣ୍ୟ ବ୍ୟକ୍ତି ଭାରତ–ଭୁଟାନ ବନ୍ଧୁତାକୁ ଆହୁରି ମଜବୁତ କରିବା ପାଇଁ ବିଭିନ୍ନ ଦିଗ ଉପରେ ଆଲୋଚନା କରିଛନ୍ତି । ଭାରତ ଏବଂ ଭୁଟାନ ମଧ୍ୟରେ ସମ୍ପର୍କ ପ୍ରତିଷ୍ଠାରେ ଲଗାତାର ଡ୍ରକ୍ ଗ୍ୟାଲୋପସଙ୍କ ଦ୍ୱାରା ପ୍ରଦତ୍ତ ମାର୍ଗଦର୍ଶନ ପାଇଁ ଶ୍ରୀ ମୋଦୀ ମଧ୍ୟ ନିଜର କୃତଜ୍ଞତା ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଭୁଟାନର ମହାମହିମ ରାଜାଙ୍କ ସହ ଏକ ବନ୍ଧୁତ୍ୱପୂର୍ଣ୍ଣ ସାକ୍ଷାତ ହୋଇଥିଲା । ଘନିଷ୍ଠ ତଥା ଅଦ୍ୱିତୀୟ ଭାରତ–ଭୁଟାନ ବନ୍ଧୁତାକୁ ଆହୁରି ମଜବୁତ କରିବା ପାଇଁ ବିଭିନ୍ନ ଚିନ୍ତାଧାରା ଉପରେ ଆଲୋଚନା କରାଯାଇଥିଲା । ଆମର ସର୍ମ୍ପକ ବଢାଇବାପାଇଁ ଲଗାତାର ଡ୍ରକ ଗ୍ୟାଲୋପସଙ୍କ ଦ୍ୱାରା ଦିଆଯାଉଥିବା ମାର୍ଗଦର୍ଶନ ପାଇଁ ମୋର ପ୍ରଶଂସା ବ୍ୟକ୍ତ କରୁଛି ।”
ବିଗତ ୮ ବର୍ଷରେ ଯୁବ ବିକାଶ ପାଇଁ ହୋଇଥିବା ପ୍ରୟାସର ବିସ୍ତୃତ ବିବରଣୀ ସେୟାର କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗତ ୮ ବର୍ଷ ମଧ୍ୟରେ ଯୁବ ବିକାଶ ପାଇଁ ସରକାରଙ୍କ ଉଦ୍ୟମର ବିବରଣୀ ସେୟାର କରିଛନ୍ତି । ସେ ନିଜ ୱେବସାଇଟ୍‌, ନାମୋ ଆପ୍ ଏବଂ ମାଇଁଗଭ୍ ଠାରୁ ଏହି ପ୍ରୟାସଗୁଡ଼ିକୁ ଆଣି ପ୍ରବନ୍ଧ ଏବଂ ଟୁଇଟ୍‍ ସୂତ୍ର ଆକାରରେ ସେୟାର କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି: “ଭାରତର ଯୁବ ଶକ୍ତି ଆମର ସର୍ବଶ୍ରେଷ୍ଠ ଶକ୍ତି । ଆମର ଯୁବକମାନେ ବିଭିନ୍ନ କ୍ଷେତ୍ରରେ ଉନ୍ନତ ଏବଂ ଜାତୀୟ ପ୍ରଗତିରେ ସହଯୋଗ କରୁଛନ୍ତି । ଏହି ପ୍ରବନ୍ଧଗୁଡ଼ିକର ସେଟ୍ ଯୁବ ବିକାଶ ପାଇଁ କିଛି ମୁଖ୍ୟ ପ୍ରୟାସକୁ ଅନ୍ତର୍ଭୁକ୍ତ କରେ । #8SaalYuvaShaktiKeNaam” “ସରକାରରେ ଆମର ୮ ବର୍ଷ ଯୁବକମାନଙ୍କୁ ସେମାନଙ୍କର ସ୍ୱପ୍ନକୁ ସାକାର କରିବା ଏବଂ ସେମାନଙ୍କର ସାମର୍ଥ୍ୟ ପୂରଣ କରିବା ପାଇଁ ସକ୍ଷମ ହୋଇଛି । ଏହି ସୂତ୍ରକୁ ଦେଖନ୍ତୁ…. #8SaalYuvaShaktiKeNaam” “ଦେଶର ଯୁବ ଶକ୍ତି ହେଉଛି ନୂଆ ଭାରତର ମୂଳଦୁଆ ଏବଂ ଗତ ଆଠ ବର୍ଷ ମଧ୍ୟରେ ଆମେ ଏହାକୁ ସଶକ୍ତ କରିବା ପାଇଁ କୌଣସି ସୁଯୋଗ ଛାଡି ନାହୁଁ । ନୂତନ ଶିକ୍ଷା ନୀତି ହେଉ କିମ୍ବା ଆଇଆଇଟି ଏବଂ ଆଇଆଇଏମ୍ ର ବିସ୍ତାର, ନୂତନ ଷ୍ଟାର୍ଟ ଅପ୍ ଏବଂ ୟୁନିକର୍ଣ୍ଣ ଠାରୁ ଆରମ୍ଭ କରି ଖେଲୋ ଇଣ୍ଡିଆ କେନ୍ଦ୍ର ପର୍ଯ୍ୟନ୍ତ, ଯୁବକମାନଙ୍କ ପାଇଁ ସମସ୍ତ ଆବଶ୍ୟକୀୟ ପଦକ୍ଷେପ ନିଆଯାଇଛି ।”
ନାବାଧିକରଣ (ଅଧିକାରିତା ଏବଂ ସାମୁଦ୍ରିକ ଦାବି ପରିଶୋଧନ) ବିଲ 2016ର କାର୍ଯ୍ୟକାରିତା ଏବଂ ପାଞ୍ଚଟି ପୁରାତନ ନାବାଧିକରଣ ଆଇନର ନିରସନକୁ କେବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କେବିନେଟ ନାବାଧିକରଣ (ଅଧିକାରିତା ଏବଂ ସାମୁଦ୍ରିକ ଦାବି ପରିଶୋଧନ) ବିଲ 2016ର କାର୍ଯ୍ୟକାରିତା ଏବଂ ପାଞ୍ଚଟି ପୁରାତନ ନାବାଧିକରଣ ଆଇନର ନିରସନ/ଉଚ୍ଛେଦ ପାଇଁ ପ୍ରାପ୍ତ ନୌପରିବହନ ମନ୍ତ୍ରଣାଳୟର ପ୍ରସ୍ତାବକୁ ମଞ୍ଜୁରି ପ୍ରଦାନ କରିଛନ୍ତି । ଏହି ବିଲରେ ବର୍ତ୍ତମାନ ପ୍ରଚଳିତ ଥିବା ନ୍ୟାୟାଳୟମାନଙ୍କର ନାବାଧିକର ଅଧିକାରିତା, ସାମୁଦ୍ରିକ ଦାବି ଉପରେ ନାବାଧିକରଣ କାର୍ଯ୍ୟବିଧି, ଜଳଯାନର ଗିରଫଦାରୀ ଏବଂ ତତସଙ୍ଗତ ପ୍ରସଙ୍ଗ ଏକୀକରଣର ବ୍ୟବସ୍ଥା ରହିଛି । ଏହା ବ୍ରିଟିଶ ଅମଳରୁ ଚାଲିଆସିଥିବା ବେସାମରିକ ପ୍ରସଙ୍ଗରେ ନାବାଧିକରଣ ଅଧିକାରିତା ସମ୍ପର୍କୀୟ ପାଞ୍ଚଟି ଆଇନକୁ ସମାପ୍ତ କରିଛି । ସେହି ଆଇନଗୁଡିକ ହେଲା – (1) ନାବାଧିକରଣ ନ୍ୟାୟାଳୟ ଆଇନ – 1840, (2) ନାବାଧିକରଣ ନ୍ୟାୟାଳୟ ଆଇନ – 1861, (3) ନାବାଧିକରଣ ଔପନିବେଶିକ ନ୍ୟାୟାଳୟ ଆଇନ – 1890 (4) ନାବାଧିକରଣ ଔପନିବେଶିକ ନ୍ୟାୟାଳୟ (ଭାରତ) ଆଇନ – 1891 ଏବଂ (5) ଅନନ୍ୟାଧିକାର ପତ୍ର ବ୍ୟବସ୍ଥା 1865, ଯାହା ବମ୍ବେ, କଲିକତା ଏବଂ ମାନ୍ଦ୍ରାଜ ଉଚ୍ଚ ନ୍ୟାୟାଳୟ ନାବାଧିକରଣ ଅଧିକାରିତା ପାଇଁ ପ୍ରଯୁଜ୍ୟ ଥିଲା । ନାବାଧିକରଣ ବିଲ 2016ର ବୈଶିଷ୍ଟ୍ୟ : ଏହି ବିଧେୟ ପ୍ରସ୍ତାବ ସାମୁଦ୍ରିକ ଆଇନଗତ ଗୋଷ୍ଠୀର ଦୀର୍ଘଦିନର ଦାବି ପୂରଣ କରିବ । ଏହାର ମୁଖ୍ୟ ବିଶେଷତ୍ଵଗୁଡିକ ହେଲା : • ଏହି ବିଲ ଭାରତର ଉପକୂଳବର୍ତ୍ତୀ ରାଜ୍ୟମାନଙ୍କରେ ସ୍ଥିତ ଉଚ୍ଚ ନ୍ୟାୟାଳୟମାନଙ୍କୁ ନାବାଧିକରଣ ଅଧିକାରିତା ଅର୍ପଣ କରିବା ସହ ସେମାନଙ୍କ ପରିସରକୁ ପ୍ରାଦେଶିକ ଜଳସୀମା ପର୍ଯ୍ୟନ୍ତ ସମ୍ପ୍ରସାରିତ କରୁଛି । • କେନ୍ଦ୍ର ସରକାରଙ୍କ ଅଧିସୂଚନା ବଳରେ ଏହି ଅଧିକାରିତାକୁ ବିଶେଷ ଆର୍ଥିକ କ୍ଷେତ୍ର କିମ୍ବା ଭାରତର ଅନ୍ୟ କୌଣସି ସାମୁଦ୍ରିକ ଅଞ୍ଚଳ କିମ୍ବା ଦ୍ଵୀପକୁ ସମ୍ପ୍ରସାରିତ କରାଯାଇପାରିବ । • ଏହା ଜଳଯାନର ମାଲିକଙ୍କ ଅଧିବାସ କିମ୍ବା ବାସସ୍ଥାନ ନିର୍ବିଶେଷରେ ସମସ୍ତ ଜଳଯାନ ପାଇଁ ପ୍ରଯୁଜ୍ୟ ହେବ । • ଆନ୍ତର୍ଦେଶୀୟ ଏବଂ ନିର୍ମାଣାଧିନ ଜଳଯାନଗୁଡିକ ଏଥିରୁ ବାଦ ଦିଆଯାଇଛି କିନ୍ତୁ ଆବଶ୍ୟକ ସ୍ଥଳେ କେନ୍ଦ୍ର ସରକାର ଅଧିସୂଚନା ବଳରେ ଏହାକୁ ଉପରୋକ୍ତ ଜଳଯାନ ପାଇଁ ମଧ୍ୟ ପ୍ରଯୁଜ୍ୟ ଘୋଷଣା କରିପାରିବେ । • ଏହା ଯୁଦ୍ଧ ଜାହାଜ, ନୌସେନା ସହାୟକ ଜାହାଜ ଏବଂ ଅଣ-ବାଣିଜ୍ୟିକ ଜାହାଜ ପାଇଁ ପ୍ରଯୁଜ୍ୟ ହେବନାହିଁ । • ବିଲରେ ତାଲିକାଭୁକ୍ତ କରାଯାଇଥିବା ସାମୁଦ୍ରିକ ଦାବିଗୁଡିକ ଉପରେ ନ୍ୟାୟସଙ୍ଗତ ନିର୍ଣ୍ଣୟ ଦେବା ପାଇଁ ଏହାର ଅଧିକାରିତା ପରିସରରେ ରହିବ । • ସାମୁଦ୍ରିକ ଦାବି ପାଇଁ ସୁରକ୍ଷା ସୁନିଶ୍ଚିତ କରିବା ପାଇଁ ନିର୍ଦ୍ଦିଷ୍ଟ ପରିସ୍ଥିତିରେ କୌଣସି ଜଳଯାନକୁ ବଳି କରାଯାଇପାରେ । • ଏକ ନିର୍ଦ୍ଦିଷ୍ଟ ସମୟ ସୀମା ମଧ୍ୟରେ କୌଣସି ଜଳଯାନ ଉପରେ ଥିବା ସାମୁଦ୍ରିକ ଦାବି Maritime Claims ପଦ୍ଧତିରେ ଏହାର ନୂତନ ମାଲିକଙ୍କ ଉପରକୁ ଯାଇପାରେ । • ବିଲରେ ବ୍ୟବସ୍ଥା ନ ଥିବା ଦିଗଗୁଡିକ ପାଇଁ ସିଭିଲ ପ୍ରୋସିଜ୍ୟୁର କୋଡ 1908ର ନିୟମାବଳୀ ପ୍ରଯୁଜ୍ୟ ହେବ ।
ପ୍ରଧାନମନ୍ତ୍ରୀଙ୍କ କର୍ଣ୍ଣାଟକ ଗସ୍ତ ଆସନ୍ତାକାଲି 29-10-2017

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତାକାଲି 29.10.2017 ରେ କର୍ଣ୍ଣାଟକ ଗସ୍ତରେ ଯିବେ । ସେ ଏହି ଦିନିକିଆ ଗସ୍ତରେ 3 ଟି ସାଧାରଣ ସଭାରେ ଉଦ୍ବୋଧନ ଦେବେ । ଧର୍ମସ୍ଥଳଠାରେ ଥିବା ଶ୍ରୀ ମଞ୍ଜୁନାଥ ସ୍ୱାମୀ ମନ୍ଦିରରେ ପ୍ରାର୍ଥନା କରିବା ପରେ ପ୍ରଧାନମନ୍ତ୍ରୀ ତାଙ୍କର କର୍ଣ୍ଣାଟକ ଗସ୍ତ ଆରମ୍ଭ କରିବେ । ଉଜିର ଠାରେ ଥିବା ଶ୍ରୀ କ୍ଷେତ୍ର ଧର୍ମସ୍ଥଳ ଗ୍ରାମାଞ୍ଚଳ ଉନ୍ନୟନ ପ୍ରକଳ୍ପରେ ଅନୁଷ୍ଠିତ ସାଧାରଣ ସଭାରେ ଉଦବୋଧନ ଦେବା ସହିତ ହିତାଧିକାରୀମାନଙ୍କୁ ରୂପେ କାର୍ଡ (RuPay Card) ବଣ୍ଟନ କରିବେ । ଏହାଦ୍ୱାରା ସ୍ୱୟଂ ସହାୟିକା ଗୋଷ୍ଠୀଗୁଡ଼ିକ ନଗଦବିହୀନ କାରବାର କରିପାରିବେ । ପ୍ରଧାନମନ୍ତ୍ରୀ ଏହାପରେ ବେଙ୍ଗାଲୁରୁ ଅଭିମୁଖେ ଯାତ୍ରା କରିବେ । ସେଠାରେ ସେ ଦଶମ ସୌନ୍ଦର୍ଯ୍ୟ ଲହରୀ ପରାୟନୋତ୍ସବ ମହାସର୍ମାପନେଠାରେ ସମବେତ ଜନତାଙ୍କୁ ଉଦ୍ବୋଧନ ଦେବେ । ଆଦି ଶଙ୍କରାଚାର୍ଯ୍ୟଙ୍କ ଦ୍ୱାରା ସୌନ୍ଦର୍ଯ୍ୟ ଲହରୀ ଶ୍ଳୋକାବଳି ରଚନା କରାଯାଇଥିଲା । ସୌନ୍ଦର୍ଯ୍ୟ ଲହରୀ ଶ୍ଳୋକଗୁଡ଼ିକୁ ସମତାନରେ ସମବେତ ଗାନ ନିମନ୍ତେ ଏହି କାର୍ଯ୍ୟକ୍ରମ ଆୟୋଜନ କରାଯାଇଛି । ଗସ୍ତର ପରବର୍ତ୍ତୀ ପର୍ଯ୍ୟାୟରେ ବିଦାରଠାରେ ପ୍ରଧାନମନ୍ତ୍ରୀ ବିଦାର-କାଲବୁରଗୀ ନୂଆ ରେଳ ଲାଇନ ଉଦ୍ଘାଟନ କରିବେ । ଏହି ଅବସରରେ ସେଠାରେ ସେ ଏକ ସାଧାରଣ ସଭାରେ ମଧ୍ୟ ଉଦ୍ବୋଧନ ଦେବେ ।
ପ୍ରଧାନମନ୍ତ୍ରୀଙ୍କୁ ସାକ୍ଷାତ କଲେ ଛତିଶଗଡର ଚିତ୍ରଶିଳ୍ପୀ ଶ୍ରୀ ଶ୍ରବଣ କୁମାର ଶର୍ମା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନୂଆଦିଲ୍ଲୀରେ ଥିବା ତାଙ୍କ ବାସଭବନରେ ଛତିଶଗଡର ଚିତ୍ରଶିଳ୍ପୀ ଶ୍ରୀ ଶ୍ରବଣ କୁମାର ଶର୍ମାଙ୍କୁ ଭେଟିଛନ୍ତି । ଚିତ୍ରଶିଳ୍ପୀ ପ୍ରଧାନମନ୍ତ୍ରୀଙ୍କୁ ତାଙ୍କର ଏକ ଚିତ୍ର ପ୍ରଦାନ କରିଥିଲେ ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଛତିଶଗଡର ଜଣେ ଦକ୍ଷ ଚିତ୍ରଶିଳ୍ପୀ ଶ୍ରୀ ଶ୍ରବଣ କୁମାର ଶର୍ମାଙ୍କୁ ଭେଟିଥିଲି । ସେ ବର୍ଷ ବର୍ଷ ଧରି ଚିତ୍ର ଆଙ୍କୁଛନ୍ତି ଏବଂ ଆଦିବାସୀ କଳା ପ୍ରତି ଅତ୍ୟନ୍ତ ଆଗ୍ରହୀ ଅଟନ୍ତି ।”
ରାଷ୍ଟ୍ରୀୟ ଝୋଟ ବିନିର୍ମାଣ ନିଗମ ଓ ଏହାର ସହାୟକ କମ୍ପାନୀ ବାର୍ଡସ ଝୋଟ ଏବଂ ରପ୍ତାନୀ ଲିମିଟେଡ ବନ୍ଦ କରିବା ପ୍ରସ୍ତାବକୁ କ୍ୟାବିନେଟ ଅନୁମୋଦନ

ରାଷ୍ଟ୍ରୀୟ ଝୋଟ ବିନିର୍ମାଣ ନିଗମ ଲିମିଟେଡ (ଏନଜେଏମସି) ଏବଂ ଏହାର ସହାୟକ କମ୍ପାନୀ ବାର୍ଡସ ଝୋଟ ଏବଂ ରପ୍ତାନୀ ଲିମିଟେଡ(ବିଜେଇଏଲ)କୁ ବନ୍ଦ କରିବା ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଅନୁମୋଦନ କରିଛନ୍ତି । ବନ୍ଦ ପାଇଁ ପ୍ରକ୍ରିୟା 1. ସ୍ଥାୟୀ ସମ୍ପତ୍ତି ଏବଂ ଚାଲୁ ସମ୍ପତ୍ତିର ନିଷ୍ପାଦନ 14/06/2018ର ଡିପିଇର ନିର୍ଦ୍ଦେଶାବଳୀ ଅନୁସାରେ କରାଯିବ ଏବଂ ଦେୟତା ସମ୍ପୂର୍ଣ୍ଣ କରାଯିବା ପରେ ସମ୍ପତ୍ତିର ବିକ୍ରିରୁ ହୋଇଥିବା ଆୟ ଭାରତର ସଂଚିତ ପାଣ୍ଠିରେ ଜମା କରାଯିବ । 2. 14/06/2018ର ଡିପିଇ ନିର୍ଦ୍ଦେଶାବଳୀ ଅନୁଯାୟୀ ସମ୍ପତ୍ତିର ନିଷ୍ପାଦନ ଲାଗି ଭୂମି ପରିଚାଳନା ଏଜେନ୍ସି (ଏଲଏମଏ)ର ସେବା ନିଆଯିବ । ଏଲଏମଏକୁ ନିର୍ଦ୍ଦେଶ ଦିଆଯିବ ଯେ ସେ ଡିପିଇଙ୍କ ନିର୍ଦ୍ଦେଶାବଳୀ ଅନୁଯାୟୀ ନିଷ୍ପାଦନ କାର୍ଯ୍ୟ ଆରମ୍ଭ କରିବା ପୂର୍ବରୁ ସମ୍ପତ୍ତିର ସମ୍ପୂର୍ଣ୍ଣ ଭାବେ ସତ୍ୟତା ପରିପାଦନ କରିବେ । 3. ବୟନଶିଳ୍ପ ମନ୍ତ୍ରଣାଳୟ ବିଜେଇଏଲର କୌଣସି ଜମି କିମ୍ବା ଭବନର ଉପଯୋଗ ନିଜ ପାଇଁ କିମ୍ବା ନିଜର କୌଣସି ରାଷ୍ଟ୍ରାୟତ୍ତ ପ୍ରତିଷ୍ଠାନ ପାଇଁ କରିବାର ପ୍ରସ୍ତାବ ନାହିଁ ଏବଂ ଏହାର ସୂଚନା ଭୂମି ପରିଚାଳନା ଏଜେନ୍ସିକୁ ସିଧାସଳଖ ଦିଆଯିବ । ଲାଭ : ଏହି ନିଷ୍ପତ୍ତି ଦ୍ୱାରା କ୍ଷତିରେ ଚାଲୁଥିବା ଉପରୋକ୍ତ ଦୁଇଟି ରାଷ୍ଟ୍ରାୟତ୍ତ ଉଦ୍ୟୋଗ ଚଳାଇବା ଲାଗି ହେଉଥିବା ବାରମ୍ବାର ଖର୍ଚ୍ଚ କମ ହେବାରୁ ରାଜକୋଷକୁ ଆଶ୍ୱସ୍ତି ମିଳିପାରିବ । ଏହି ପ୍ରସ୍ତାବ ଦ୍ୱାରା କ୍ଷତିରେ ଚାଲୁଥିବା କମ୍ପାନୀଗୁଡ଼ିକୁ ବନ୍ଦ କରିବାରେ ସହାୟତା ମିଳିବ ଏବଂ ଉପଯୋଗୀ କାର୍ଯ୍ୟ ଲାଗି କିମ୍ବା ବିକାଶ ଲାଗି ଆର୍ଥିକ ସମ୍ବଳ ସଂଗ୍ରହ କରିବା ପାଇଁ ମୂଲ୍ୟବାନ ସମ୍ପତ୍ତିକୁ ଜାରି କରିବା ସୁନିଶ୍ଚିତ ହେବ । ଉଭୟ ରାଷ୍ଟ୍ରାୟତ୍ତ ପ୍ରତିଷ୍ଠାନର ଜମି ଉପଯୋଗ ସର୍ବସାଧାରଣ/ସମାଜର ସାମଗ୍ରୀକ ବିକାଶ ଲାଗି ସରକାରୀ କାର୍ଯ୍ୟ ପାଇଁ କରାଯିବ ।
2017-18 ବର୍ଷ ଦୀର୍ଘକାଳୀନ ଜଳସେଚନ ପାଣ୍ଠି ପାଇଁ 9020 କୋଟି ଟଙ୍କା ପର୍ଯ୍ୟନ୍ତ ଅତିରିକ୍ତ ବଜେଟ ବରାଦ ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର ମନ୍ତ୍ରୀମଣ୍ଡଳ 2017-18 ବର୍ଷ ପାଇଁ ଆବଶ୍ୟକତା ଅନୁସାରେ 9020 କୋଟି ଟଙ୍କା ପର୍ଯ୍ୟନ୍ତ ଅତିରିକ୍ତ ବଜେଟ୍ ବ୍ୟୟ ବରାଦ ପ୍ରସ୍ତାବକୁ ଅନୁମୋଦନ ଦେଇଛନ୍ତି । ଏହି ଅର୍ଥରାଶି ନାବାର୍ଡ ଦ୍ୱାରା ପ୍ରଧାନମନ୍ତ୍ରୀ କୃଷି ସିଞ୍ଚନ ଯୋଜନା (PMKSY) ଅନ୍ତର୍ଗତ ଜାରି ରହିଥିବା 99 ଜଳସେଚନ ପ୍ରକଳ୍ପ ଏବଂ ଏହା ସହିତ ସେଗୁଡ଼ିକର ଆଗୁଆ କ୍ଷେତ୍ର ବିକାଶ (ସିଏଡି)ରେ 6 ପ୍ରତିଶତ ବାର୍ଷିକ ସୁଧ ଦର ସୁନିଶ୍ଚିତ କରିବା ଲାଗି ବଣ୍ଡ ଜାରୀ କରି ବ୍ୟବସ୍ଥା କରାଯିବ । ତ୍ୱରିତ ଜଳସେଚନ ଲାଭ କାର୍ଯ୍ୟକ୍ରମ (ଏଆଇବିପି) ଅନ୍ତର୍ଗତ ଅନେକ ପ୍ରମୁଖ ଏବଂ ମଧ୍ୟମ ଜଳସେଚନ ପ୍ରକଳ୍ପ ମୁଖ୍ୟତଃ କମ ପାଣ୍ଠି ବ୍ୟବସ୍ଥା କାରଣରୁ ଅଧାପନ୍ତରିଆ ରହିଥିଲା । ବର୍ଷ 2016-17ଅନ୍ତର୍ଗତ PMKSY (ଆଇବିପି ଏବଂ ସିଏଡି) ଅଧୀନରେ ଚାଲିଥିବା 99 ପ୍ରକଳ୍ପକୁ ଡିସେମ୍ବର 2019 ସୁଦ୍ଧା ବିଭିନ୍ନ ପର୍ଯ୍ୟାୟରେ ଶେଷ କରିବା ଏବଂ ଏହି ପ୍ରକଳ୍ପଗୁଡିକର କାର୍ଯ୍ୟ ସମ୍ପୂର୍ଣ୍ଣ କରିବା ଲାଗି କେନ୍ଦ୍ର ଅର୍ଥମନ୍ତ୍ରୀ ନିଜ ବଜେଟ୍ ଅଭିଭାଷଣ 2016-17ସମୟରେ PMKSY-AIBP ଏବଂ ସିଏଡି ଅନ୍ତର୍ଗତ ଚିହ୍ନଟ କରାଯାଇଥିବା ଉଲ୍ଲେଖ କରିଥିଲେ । ବର୍ତ୍ତମାନର ପ୍ରକଳ୍ପ ପାଇଁ କେନ୍ଦ୍ର ଏବଂ ରାଜ୍ୟର ଭାଗରେ ଅର୍ଥ ଯୋଗାଣ ପାଇଁ 20 ହଜାର ଟଙ୍କାର ପ୍ରାରମ୍ଭିକ ପାଣ୍ଠି ସହିତ ନାବାର୍ଡର ଦୀର୍ଘକାଳୀନ ଜଳସେଚନ ପାଣ୍ଠି (ଏଲଟିଆଇଏଫ୍)ର ଘୋଷଣା ଅର୍ଥମନ୍ତ୍ରୀ ତାଙ୍କ ବଜେଟ୍ ଅଭିଭାଷଣରେ କରିଥିଲେ । ବର୍ଷ 2017-18 ରେ 33ରୁ ଅଧିକ ପ୍ରକଳ୍ପ ସମ୍ପୂର୍ଣ୍ଣ ହେବାର ସମ୍ଭାବନା ରହିଛି । ଏହାଦ୍ୱାରା ଅନେକ ବେତନଭୋଗୀ ଏବଂ ଅନ୍ୟ ରୋଜଗାର ସୁଯୋଗର ସୃଷ୍ଟି ହେବ । ପ୍ରକଳ୍ପ ପୂରଣ ହେଲେ 76 ଲକ୍ଷ ହେକ୍ଟର ଜଳସେଚନ ବ୍ୟବସ୍ଥା ସହିତ କୃଷି ଦୃଶ୍ୟପଟରେ ବ୍ୟାପକ ପରିବର୍ତନ ଆସିପାରିବ ।
ପ୍ରଧାନମନ୍ତ୍ରୀ ରାଧା ସ୍ୱାମୀ ସତସଙ୍ଗ ବ୍ୟାସର ବାବା ଗୁରୁନ୍ଦିର ସିଂହ ଧିଲନଙ୍କୁ ଭେଟିଛନ୍ତି

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ଆଜି ରାଧା ସ୍ୱାମୀ ସତସଙ୍ଗ ବ୍ୟାସର ବାବା ଗୁରୁନ୍ଦର ସିଂହ ଧିଲନଙ୍କୁ ଭେଟିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି: “ଏହାପୂର୍ବରୁ ମୁଁ ରାଧା ସ୍ୱାମୀ ସତସଙ୍ଗ ବ୍ୟାସର ବାବା ଗୁରିନ୍ଦର ସିଂହ ଧିଲୋନ ଜୀଙ୍କୁ ଭେଟିବାର ଗୌରବ ଅର୍ଜନ କରିଥିଲି । ଆରଏସଏସବିର ସାମାଜିକ ସେବା ପଦକ୍ଷେପ ବେଶ୍‍ ପ୍ରଶଂସନୀୟ ।”
ଭାରତ-ସର୍ବିଆ ମଧ୍ୟରେ ସୂଚନା ପ୍ରଯୁକ୍ତି ସେବା ଏବଂ ଇଲେକ୍ଟ୍ରୋନିକ୍ସ କ୍ଷେତ୍ରରେ ସହଯୋଗ ସଂକ୍ରାନ୍ତ ବୁଝାମଣାକୁ କ୍ୟାବିନେଟର ଅନୁମୋଦନ

ଭାରତ-ସର୍ବିଆ ମଧ୍ୟରେ ସୂଚନା ପ୍ରଯୁକ୍ତି ସେବା ଏବଂ ଇଲେକ୍ଟ୍ରୋନିକ୍ସ କ୍ଷେତ୍ରରେ ଦ୍ୱିପାକ୍ଷିକ ସହଯୋଗ ସଂକ୍ରାନ୍ତ ବୁଝାମଣାକୁ କାର୍ଜ୍ୟୋତ୍ତର ଭାବେ କେନ୍ଦ୍ର କ୍ୟାବିନେଟ ଅନୁମୋଦନ କରିଛନ୍ତି । ଆଜି (18.01.2017) ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର ମନ୍ତ୍ରିମଣ୍ଡଳ ବୈଠକରେ ଏହି ପ୍ରସ୍ତାବ ନେଇ ବିଚାର ଆଲୋଚନା କରିବା ପରେ ପିଛିଲା ଭାବେ ଅନୁମୋଦନ କରାଯାଇଛି । ଆଇଟି ଏବଂ ଇଲେକ୍ଟ୍ରୋନିକ୍ସ କ୍ଷେତ୍ରରେ ଦୁଇ ଦେଶର ସରକାରୀ ଓ ଘରୋଇ ସଂସ୍ଥାମାନଙ୍କ ମଧ୍ୟରେ ଜ୍ଞାନର ଆଦାନପ୍ରଦାନ ଏବଂ ଏହି କ୍ଷେତ୍ରର ଅନୁଷ୍ଠାନମାନଙ୍କ ସାମର୍ଥ୍ୟ ବୃଦ୍ଧି ଲାଗି ବୁଝାମଣା ଭିତିରେ ପଦକ୍ଷେପ ନିଆଯିବ ।
ଇଣ୍ଡିଆ ପୋଷ୍ଟ ପେମେଣ୍ଟ୍ସ ବ୍ୟାଙ୍କକୁ ଆସନ୍ତାକାଲି ଶୁଭାରମ୍ଭ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନୂଆଦିଲ୍ଲୀର ତାଲକୋତରା ଷ୍ଟାଡିୟମରେ 2018 ସେପ୍ଟେମ୍ବର 1 ତାରିଖ ଦିନ ଇଣ୍ଡିଆ ପୋଷ୍ଟ ପେମେଣ୍ଟ୍ସ ବ୍ୟାଙ୍କ (ଆଇପିପିବି)ର ଶୁଭାରମ୍ଭ କରିବେ । କେନ୍ଦ୍ର ସରକାରଙ୍କ ଆର୍ଥିକ ଅନ୍ତର୍ଭୁକ୍ତିକରଣ ଉଦ୍ଦେଶ୍ୟକୁ ଦ୍ରୁତ ଗତିରେ ଆଗେଇ ନେବା ଦିଗରେ ଆଇପିପିବିକୁ ଜନସାଧାରଣଙ୍କ ପାଇଁ ଏକ ସହଜ, ସୁଲଭ ଓ ବିଶ୍ୱସନୀୟ ବ୍ୟାଙ୍କ ଭାବେ ପରିକଳ୍ପନା କରାଯାଇଛି । ଏହା ଡାକ ବିଭାଗର ବିଶାଳ ନେଟୱାର୍କର ସହାୟତା ନେବ, ଯାହାକି 3,00,000 ପୋଷ୍ଟମ୍ୟାନ ଏବଂ ଗ୍ରାମୀଣ ଡାକ ସେବକଙ୍କୁ ନେଇ ଗଠିତ ଏବଂ ଦେଶର ପ୍ରତିଟି ଅଂଚଳକୁ ଅନ୍ତର୍ଭୁକ୍ତ କରିବ । ଏହିପରି ଆଇପିପିବି ଭାରତରେ ବ୍ୟାଙ୍କିଂ କ୍ଷେତ୍ରର ପହଂଚକୁ ବ୍ୟାପକ ଭାବେ ବୃଦ୍ଧି କରିବ । ଦ୍ରୁତ ଗତିରେ ବିକଶିତ ହେଉଥିବା ଭାରତର ଲାଭକୁ ଆମ ଦେଶର ଦୁର୍ଗମ ଅଂଚଳରେ ପହଂଚାଇବା ଲାଗି କେନ୍ଦ୍ର ସରକାରଙ୍କ ପ୍ରୟାସ କ୍ଷେତ୍ରରେ ଆଇପିପିବିର ଶୁଭାରମ୍ଭ ଆଉ ଏକ ମାଇଲଖୁଣ୍ଟ ସାବ୍ୟସ୍ତ ହେବ । ଶୁଭାରମ୍ଭ ଦିନ ଦେଶବ୍ୟାପୀ ଆଇପିପିବିର 650ଟି ଶାଖା ଏବଂ 3250ଟି ଏକ୍ସେସ ପଏଣ୍ଟ ଖୋଲାଯିବ । ଏକାସଙ୍ଗେ ଉକ୍ତ ଶାଖା ଏବଂ ଏକ୍ସେସ ପଏଣ୍ଟଗୁଡ଼ିକରେ ଶୁଭାରମ୍ଭ କାର୍ଯ୍ୟକ୍ରମର ଆୟୋଜନ କରାଯିବ । 2018 ଡିସେମ୍ବର 31 ସୁଦ୍ଧା ଦେଶର ସମଗ୍ର 1.55 ଲକ୍ଷ ପୋଷ୍ଟ ଅଫିସକୁ ଆଇପିପିବି ସିଷ୍ଟମ ଦ୍ୱାରା ସଂଯୁକ୍ତ କରାଯିବ । ଆଇପିପିବି ଅନେକ ଉତ୍ପାଦ ସୁବିଧା ପ୍ରଦାନ କରିବ ଯେଉଁଥିରେ କି ସାମିଲ ରହିଛି ସଂଚୟ ତଥା ବର୍ତ୍ତମାନର ଏକାଉଣ୍ଟ, ଅର୍ଥ ସ୍ଥାନାନ୍ତର, ସିଧାସଳଖ ଲାଭାଂଶ ସ୍ଥାନାନ୍ତର, ବିଲ ଓ ଆବଶ୍ୟକ ଦେୟ, ଏଣ୍ଟରପ୍ରାଇଜ ଓ ମର୍ଚ୍ଚାଂଟ ଦେୟ । ଏହି ଉତ୍ପାଦଗୁଡ଼ିକ ଏବଂ ଏଥିସହିତ ସମ୍ପର୍କିତ ସେବାଗୁଡ଼ିକୁ ବିବିଧ ଚ୍ୟାନେଲ (କାଉଣ୍ଟର ସେବା, ମାଇକ୍ରୋ-ଏଟିଏମ, ମୋବାଇଲ ବେଙ୍କିଂ ଆପ, ଏସଏମଏସ ଓ ଆଇଭିଆର) ମାଧ୍ୟମରେ ବ୍ୟାଙ୍କର ସ୍ୱଦେଶୀ ବୈଷୟିକ ଭିତ୍ତିଭୂମି ମାଧ୍ୟମରେ ପ୍ରଦାନ କରାଯିବ ।
ହାଇଡ୍ରୋକାର୍ବନ କ୍ଷେତ୍ରରେ ବାଂଲାଦେଶ ସହିତ ସହଯୋଗ ବୁଝାମଣା ଫ୍ରେମୱାର୍କକୁ କ୍ୟାବିନେଟର ଅନୁମୋଦନ

ହାଇଡ୍ରୋକାର୍ବନ ଉଦ୍ୟୋଗ କ୍ଷେତ୍ରରେ ବାଂଲାଦେଶ ସହିତ ସହଯୋଗ ଲାଗି ଉଦ୍ଦିଷ୍ଟ ବୁଝାମଣା ଫ୍ରେମୱାର୍କକୁ କେନ୍ଦ୍ର କ୍ୟାବିନେଟ ଅନୁମୋଦନ କରିଛନ୍ତି । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଏହି ନିଷ୍ପତ୍ତି ନିଆଯାଇଛି । ବୁଝାମଣା ଫ୍ରେମୱାର୍କର ଉଦ୍ଦେଶ୍ୟ ହେଲା ଯେ, ଦୁଇ ଦେଶର ସ୍ୱାର୍ଥକୁ ଦୃଷ୍ଟିରେ ରଖି ଏଭଳି ଏକ ଢ଼ାଂଚାଗତ ସହଯୋଗ ବ୍ୟବସ୍ଥା ସୃଷ୍ଟି କରାଯିବ ଯେଉଁଥିରେ କି ଉଭୟ ରାଷ୍ଟ୍ରକୁ ହାଇଡ୍ରୋକାର୍ବନ କ୍ଷେତ୍ରରେ ସମାନ ସୁବିଧା ମିଳିବ । ବୁଝାମଣା ଫ୍ରେମୱାର୍କ ଆଂଚଳିକ ଏବଂ ଉପ-ଆଂଚଳିକ ସ୍ତରରେ ହାଇଡ୍ରୋକାର୍ବନ ସହଯୋଗକୁ ବୃଦ୍ଧି କରିବ । ଏହି ବୁଝାମଣା ଦୁଇ ଦେଶର ଜନସାଧାରଣଙ୍କ ଆଶା ଓ ଆକାଂକ୍ଷା ଅନୁରୂପ ସହଯୋଗକୁ ବଢ଼ାଇବା ସହ ଦକ୍ଷିଣ ଏସିଆରେ ଶାନ୍ତି ଓ ସମୃଦ୍ଧିର ପଥକୁ ଉନ୍ମୁକ୍ତ କରିବ । ବୁଝାମଣା ଫ୍ରେମୱାର୍କର ଅବଧି ପାଞ୍ଚ ବର୍ଷ ରହିଥିବା ବେଳେ ଏହା କୌଣସି ପକ୍ଷ ପାଇଁ ବାଧ୍ୟବାଧକତା ରଖାଯାଇନାହିଁ ।
ବାବା ସାହେବ ପୁରନ୍ଦରେଙ୍କ ଜନ୍ମଶତାବ୍ଦୀ ସମାରୋହ ଅବସରରେ ପ୍ରଧାନମନ୍ତ୍ରୀଙ୍କ ବାର୍ତ୍ତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବାବା ସାହେବ ପୁରନ୍ଦରେଙ୍କୁ ତାଙ୍କ ଜୀବନର ୧୦୦ତମ ବର୍ଷ ପ୍ରବେଶ ଉପଲକ୍ଷେ ତାଙ୍କୁ ଭବ୍ୟ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ବାବା ସାହେବଙ୍କ ଜନ୍ମ ଶତବାର୍ଷିକୀ ସମାରୋହ ଅବସରରେ ଉଦବୋଧନ ଦେଇ ପ୍ରଧାନମନ୍ତ୍ରୀ କହିଛନ୍ତି, ବାବା ସାହେବ ପୁରନ୍ଦରେଙ୍କ ଜୀବନ ଆମର ସନ୍ଥମାନଙ୍କ ଦ୍ୱାରା ପ୍ରତିପାଦିତ ସକ୍ରିୟ ତଥା ମାନସିକ ରୂପରେ ସତର୍କ ଶତାବ୍ଦୀ ଜୀବନର ଉଚ୍ଚ ଧାରଣାର ଦୃଷ୍ଟାନ୍ତ । ଭାରତ ସ୍ୱାଧୀନତାର ୭୫ତମ ବର୍ଷରେ ବାବା ସାହେବଙ୍କ ଜନ୍ମ ଶତାବ୍ଦୀ ପଡ଼ିଥିବାରୁ ଏହାକୁ ପ୍ରଧାନମନ୍ତ୍ରୀ ଏକ ସୁଖଦ ସଂଯୋଗ ବୋଲି ଦର୍ଶାଇଛନ୍ତି । ଆମ ଇତିହାସର ଅମର ମହାତ୍ମାମାନଙ୍କ ଇତିହାସ ଲେଖିବାରେ ବାବା ସାହେବ ପୁରନ୍ଦରେଙ୍କ ଅବଦାନ ଉପରେ ସେ ଉଲ୍ଲେଖ କରିଛନ୍ତି । ପ୍ରଧାନମନ୍ତ୍ରୀ କହିଛନ୍ତି, ‘‘ଶିବାଜୀ ମହାରାଜଙ୍କ ଜୀବନ ଓ ଇତିହାସକୁ ଲୋକଙ୍କ ପାଖରେ ପହଞ୍ଚାଇବାରେ ତାଙ୍କର ଉଲ୍ଲେଖନୀୟ ଯୋଗଦାନ ପାଇଁ ଆମ୍ଭେମାନେ ସମସ୍ତେ ତାଙ୍କ ନିକଟରେ ଋଣୀ ରହିବା ।’’ ଶ୍ରୀ ପୁରନ୍ଦରେଙ୍କୁ ୨୦୧୯ରେ ପଦ୍ମ ବିଭୂଷଣରେ ସମ୍ମାନିତ କରାଯାଇଥିଲା, ୨୦୧୫ରେ ତତ୍କାଳନୀ ମହାରାଷ୍ଟ୍ର ସରକାର ତାଙ୍କୁ ମହାରାଷ୍ଟ୍ର ଭୂଷଣ ପୁରସ୍କାରରେ ସମ୍ମାନିତ କରିଥିଲେ । ମଧ୍ୟପ୍ରଦେଶ ସରକାର ମଧ୍ୟ ତାଙ୍କୁ କାଳୀଦାସ ପୁରସ୍କାର ପ୍ରଦାନ କରି ତାଙ୍କୁ ଅଭିବାଦନ ଜଣାଇଥିଲେ । ପ୍ରଧାନମନ୍ତ୍ରୀ ଶିବାଜୀ ମହାରାଜଙ୍କ ଗୌରବଶାଳୀ ବ୍ୟକ୍ତିତ୍ୱ ବାବଦରେ ବିସ୍ତୃତ ଭାବେ ବର୍ଣ୍ଣନ କରିଛନ୍ତି । ସେ କହିଛନ୍ତି, ଶିବାଜୀ ମହାରାଜ କେବଳ ଜଣେ ଭାରତୀୟ ଇତିହାସର ମହାନାୟକ ନ ଥିଲେ, ସେ ବର୍ତ୍ତମାନର ଭାରତୀୟ ଭୂଗୋଳକୁ ମଧ୍ୟ ପ୍ରଭାବିତ କରିଛନ୍ତି । ଆମର ଅତୀତ, ବର୍ତ୍ତମାନ ଓ ଭବିଷ୍ୟତର ଏକ ବଡ଼ ପ୍ରଶ୍ନ ଏହା ଯେ ଯଦି ଶିବାଜୀ ମହାରାଜ ନ ଥାନ୍ତେ, ତେବେ ଆମର ଅସ୍ତିତ୍ୱ କ’ଣ ହୋଇଥାନ୍ତା! ଛତ୍ରପତି ଶିବାଜୀ ମହାରାଜଙ୍କ ବିନା ଭାରତର ରୂପ, ତାହାର ମହିମା କଳ୍ପନା କରିବା ଅସମ୍ଭବ । ସେ ତାଙ୍କ ସମୟରେ ଯାହା କରିଯାଇଛନ୍ତି, ସେହି ଭୂମିକା ତାଙ୍କର କିମ୍ବଦନ୍ତୀ, ପ୍ରେରଣା ଏବଂ ତାଙ୍କ ପରର କାହାଣୀଗୁଡ଼ିକ ବି ନିର୍ବାହ କରିଛନ୍ତି । ତାଙ୍କର ‘ହିନ୍ଦୱି ସ୍ୱରାଜ’ ପଛୁଆ ବର୍ଗ ଏବଂ ଅବହେଳିତଙ୍କ ନିମନ୍ତେ ନ୍ୟାୟ ଓ ଅତ୍ୟାଚାର ବିରୋଧରେ ଯୁଦ୍ଧର ଏକ ଅନନ୍ୟ ଦୃଷ୍ଟାନ୍ତ । ଶ୍ରୀ ମୋଦୀ କହିଛନ୍ତି, ବୀର ଶିବାଜୀଙ୍କ ପରିଚାଳନା, ତାଙ୍କର ନୌସେନା ଶକ୍ତି ଉପଯୋଗ, ତାଙ୍କର ଜଳ ପରିଚାଳନା ଆଜି ବି ଅନୁକରଣୀୟ । ପ୍ରଧାନମନ୍ତ୍ରୀ କହିଛନ୍ତି, ବାବା ସାହେବ ପୁରନ୍ଦରେଙ୍କ କାମ ଶିବାଜୀ ମହାରାଜଙ୍କ ପ୍ରତି ତାଙ୍କର ଅତୁଟ ଭକ୍ତିକୁ ପ୍ରତିଫଳନ କରୁଛି, ଶିବାଜୀ ମହାରାଜ ତାଙ୍କ କାର୍ଯ୍ୟଗୁଡ଼ିକ ଦ୍ୱାରା ଆମ ହୃଦୟରେ ସ୍ଥାନ ପାଇଛନ୍ତି । ପ୍ରଧାନମନ୍ତ୍ରୀ ବାବା ସାହେବଙ୍କ କାର୍ଯ୍ୟକ୍ରମଗୁଡ଼ିକରେ ତାଙ୍କର ବ୍ୟକ୍ତିଗତ ଉପସ୍ଥିତିକୁ ମଧ୍ୟ ସ୍ମରଣ କରିଛନ୍ତି ଏବଂ ଇତିହାସକୁ ତାହାର ପୂରା ଗୌରବ ଓ ପ୍ରେରଣା ଦ୍ୱାରା ଯୁବଗୋଷ୍ଠୀଙ୍କ ପର୍ଯ୍ୟନ୍ତ ନେଇଯିବାରେ ତାଙ୍କର ଉତ୍ସାହକୁ ପ୍ରଶଂସା କରିଛନ୍ତି । ଇତିହାସକୁ ସବୁବେଳେ ତାହାର ବାସ୍ତବତାକୁ ନେଇ ଆଲୋଚନା କରାଯାଏ ବୋଲି ସେ ଦର୍ଶାଇଛନ୍ତି । ପ୍ରଧାନମନ୍ତ୍ରୀ କହିଛନ୍ତି, ‘‘ଦେଶର ଇତିହାସ ପାଇଁ ଏହି ସନ୍ତୁଳନ ଦରକାର, ସେ କଦାପି ନିଜର ଭକ୍ତି ଓ ସାହିତ୍ୟକୁ ନିଜ ଇତିହାସର ଭାବନାକୁ ପ୍ରଭାବିତ କରିବାକୁ ଦେଇନାହାନ୍ତି । ମୁଁ ଯୁବ ଇତିହାସକାରଙ୍କୁ ଅପିଲ କରୁଛି ଯେ ସେମାନେ ଯେବେ ବି ‘ଆଜାଦୀ କା ଅମ୍ରିତ ମହୋତ୍ସବ’ ଉପଲକ୍ଷେ ଭାରତୀୟ ସ୍ୱାଧୀନତା ସଂଗ୍ରାମର ଇତିହାସ ବାବଦରେ ଲେଖିବେ, ସେତେବେଳେ ବାବା ସାହେବ ପୁରନ୍ଦରେଙ୍କ ଭଳି ସମାନ ଗୁଣବତ୍ତା ବଜାୟ ରଖିବେ ।’’ ଗୋଆ ମୁକ୍ତି ସଂଗ୍ରାମଠାରୁ ଦାଦ୍ରା ନଗର ହାବେଳି ସ୍ୱାଧୀନତା ସଂଗ୍ରାମ କ୍ଷେତ୍ରରେ ବାବା ସାହେବ ପୁରନ୍ଦରେଙ୍କ ଅବଦାନଗୁଡ଼ିକୁ ମଧ୍ୟ ପ୍ରଧାନମନ୍ତ୍ରୀ ସ୍ମରଣ କରିଛନ୍ତି ।